recursal/SuperWikiNEXT-32B huggingface dataset:
**บาร์ตอช รูดึก** (โปแลนด์: *Bartosz Rudyk*; 18 กันยายน ค.ศ. 1998 —) เป็นนักกีฬาจักรยานถนนและลู่ชาวโปแลนด์ ซึ่งปัจจุบันลงแข่งให้กับวอสเตอร์ เอทีเอส ทีม ของ ยูซีไอ คอนติเนนตัล เขาเป็นน้องชายของมาแตอุช รูดึก

ในปี ค.ศ. 2016 เขาได้เข้าร่วมแข่งขันจักรยานลู่เยาวชนชิงแชมป์ยุโรป 2016 เขาได้รับรางวัลเหรียญเงินในประเภททีมเปอร์ซูต รุ่นเยาวชนร่วมกับดาวิด ตชูบัก ชือมอน กรัฟชึก และปาตรึก ปาซิก ปีต่อมาในแข่งขันจักรยานลู่เยาวชนชิงแชมป์ยุโรป 2017 พวกเขาได้รับรางวัลเหรียญทองแดงในประเภททีมเปอร์ซูต รุ่นยู-23 ในปี ค.ศ. 2020 เขาได้รับรางวัลเหรียญทองในประเภทสแกรตช์ และเหรียญทองแดงในประเภทแมดิสันร่วมกับฟิลิป ปรอคอปึสชึน จากการแข่งขันจักรยานลู่เยาวชนชิงแชมป์ยุโรป 2020

นอกจากนี้ในปี ค.ศ. 2020 รูดึกยังได้อันดับที่หกในจักรยานประเภทถนนจากการแข่งขันปูคาร์มอน และในปี ค.ศ. 2023 เขาได้ชนะเลิศการแข่งขันปูคาร์ มีนิสตรา ออบรอนือ นารอดอแวย์

เกียรติประวัติ
--------------

### ประเภทถนน

2016
คะแนนรวมอันดับที่ 6 La Coupe du President de la Ville de Grudziądz
อันดับที่ 1 สเตจ 4
2019
อันดับที่ 3 สเตจ 1 Carpathian Couriers Race
2020
อันดับที่ 6 Puchar Mon
2021
อันดับที่ 2 สเตจ 2 Dookoła Mazowsza
2022
อันดับที่ 5 Umag Trophy
2023
อันดับที่ 1 Puchar Ministra Obrony Narodowej
คะแนนรวมอันดับที่ 2 Dookoła Mazowsza
อันดับที่ 3 สเตจ 2
อันดับที่ 1 สเตจ 4
คะแนนรวมอันดับที่ 3 Belgrade Banjaluka
อันดับที่ 1 สเตจ 1
อันดับที่ 5 สเตจ 3

### ประเภทลู่

2016
 เยาวชนชิงแชมป์ยุโรป - ทีมเปอร์ซูต
2017
 เยาวชนชิงแชมป์ยุโรป (U23) - ทีมเปอร์ซูต
2018
ชิงแชมป์แห่งชาติ
อันดับที่ 2 แมดิสัน
อันดับที่ 2 ทีมเปอร์ซูต
2018
อันดับที่ 1  ชิงแชมป์แห่งชาติ - ทีมเปอร์ซูต
2020
อันดับที่ 1  เยาวชนชิงแชมป์ยุโรป (U23) - สแกรตช์
 เยาวชนชิงแชมป์ยุโรป (U23) - แมดิสัน
2021
อันดับที่ 1  ชิงแชมป์แห่งชาติ - เปอร์ซูตบุคคล

อ้างอิง
-------

1. ↑  "Wibatech Merx". *UCI.org*. Union Cycliste Internationale. คลังข้อมูลเก่าเก็บจากแหล่งเดิมเมื่อ 31 May 2020. สืบค้นเมื่อ 31 May 2020.
2. ↑  "Voster ATS Team". *UCI.org*. Union Cycliste Internationale. สืบค้นเมื่อ 10 February 2023.
3. ↑  ""Możesz zasnąć jako mistrz świata, ale się nie obudzić"" (ภาษาโปแลนด์). 6 November 2020. สืบค้นเมื่อ 4 March 2023.
4. ↑  "Bartosz Rudyk z ALKS Stal Grudziądz z rekordem Polski i medalem młodzieżowych mistrzostw Europy!". *nowosci.com.pl* (ภาษาโปแลนด์). 21 July 2017. สืบค้นเมื่อ 16 April 2024.
5. ↑  "Europeo Scratch Under 23: il polacco Bartosz Rudyk campione a Fiorenzuola". *Bicitv.it*. 12 October 2020. สืบค้นเมื่อ 16 April 2024.
6. ↑  "Kolarski Puchar Ministra Obrony Narodowej dla Bartosza Rudyka". *nowiny24.pl*. Nowiny. สืบค้นเมื่อ 16 April 2024.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **มาแตอุช รูดึก**

* *บทความนี้ไม่มีลิงก์ในวิกิสนเทศ*
**วัดสระบัว** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงรองเมือง เขตปทุมวัน กรุงเทพมหานคร เจ้าอาวาสรูปปัจจุบันคือ พระครูโกมุทสราภิวัฒน์ (สาย)

ประวัติ
-------

วัดสระบัวสร้างเมื่อ พ.ศ. 2406 ในสมัยพระบาทสมเด็จพระจอมเกล้าเจ้าอยู่หัว สร้างโดยพระเจ้าจันทรเทพประภาคุณ (เจ้าจันทะราด) และได้รับพระราชทานวิสุงคามสีมาเมื่อ พ.ศ. 2407 ชื่อของวัดที่ปรากฏในแผนที่กรุงเทพ จ.ศ. 1249 (พ.ศ. 2430) เรียกว่า **วัดแคนอก** ส่วนชื่อวัดสระบัวน่าจะมาจากบริเวณนั้นในอดีตเป็นสระบัว ต่อมาได้รับการบูรณะโดยท่านผู้หญิงจันทร์ ภริยาสมเด็จเจ้าพระยาบรมมหาประยูรวงศ์ (ดิศ บุนนาค) ภายหลังพื้นที่ของวัดถูกแบ่งพื้นที่ตัดถนนและทางรถไฟทำให้พื้นที่วัดเล็กลงดังในปัจจุบัน

พระประธานในอุโบสถ เป็นพระพุทธชินราชจำลอง

อาคารเสนาสนะ
------------

สถาปัตยกรรมโดยรวมเป็นแบบช่างหลวงผสมศิลปะออกแบบช่างพื้นบ้าน

เจดีย์
อุโบสถหลังเก่าสร้างในปี พ.ศ. 2415 น่าจะช่วงเดียวกับที่ท่านผู้หญิงจันทร์บูรณะวัด เป็นอาคารคอนกรีตเสริมเหล็ก มี 2 ชั้น มีขนาด 5 ห้อง มีมุขหน้าและหลัง หลังคาซ้อน 3 ชั้น หน้าบันด้านตะวันตกประดับรูปนารายณ์ทรงครุฑ มีซุ้มประตูหน้าต่างเป็นซุ้มยอดปราสาท ภายนอกอุโบสถมีใบเสมาเก่าตั้งอยู่ เป็นหินแกะสลัก รูปทรงค่อนข้างเตี้ย ปลายเป็นกระหนกตวัดงอนขึ้น มีดอกไม้ประดับที่ยอดและตรงกลาง เป็นทรงของเสมาโหลที่นิยมในสมัยพระบาทสมเด็จพระจุลจอมเกล้าเจ้าอยู่หัว ภายในอุโบสถประดิษฐานพระประธานเป็นพระพุทธชินราชจำลอง มีรูปพระอัครสาวกยืนพนมมืออยู่ 2 ข้าง บนฐานชุกชีประดิษฐานพระพุทธรูปปางมารวิชัย 2 องค์ที่ด้านซ้ายและขวา มีจิตรกรรมฝาผนัง ผนังสกัดหน้าหรือผนังตรงข้ามพระประธานเขียนภาพมารผจญ ผนังสกัดหลังเขียนภาพเขาพระสุเมรุ ผนังแปหรือผนังด้านยาวตอนบนเขียนภาพเทพชุมนุมนั่งเรียงกันเป็นแถว ผนังระหว่างช่องประตูหน้าต่างเขียนภาพทศชาติชาดก

นอกกำแพงแก้วอุโบสถด้านทิศเหนือ มีเจดีย์ทรงกลมหรือทรงระฆังอยู่องค์หนึ่ง ตั้งอยู่บนฐานบัว มีชุดรองรับองค์ระฆังเป็นมาลัยเถา 2 ชั้นและฐานบัว 1 ชั้น บัลลังก์อยู่ในผังแปดเหลี่ยม ปล้องไฉนเป็นบัวคลุ่มเถาหรือรูปกลับบัวซ้อนกันขึ้นไป

กุฏิหลังคาทรงปั้นหยา มีจารึกว่า "นางสิทธิสาร (อิน มฤคทัต) สร้าง พ.ศ. 2478" ศาลาการเปรียญเป็นอาคารทรงโรง หลังคาเครื่องไม้ประดับเครื่องลำยอง หน้าบันแกะสลักเป็นรูปดอกบัวล้อมรอบด้วยลายเครือเถา

อ้างอิง
-------

1. ↑  "วัดสระบัว". พระสังฆาธิการ.
2. ↑  "ไม่ถึงชั่วโมง! งานทดลองปั่นจักรยานเที่ยวรอบเมืองสนุกต้องลอง (ชมคลิป)". ไทยรัฐออนไลน์. 5 มีนาคม 2558.
3. ↑  "ชม 4 วัดราษฎร์ เขตปทุมวัน: วัดสระบัว".

วิกิมีเดียคอมมอนส์มีสื่อที่เกี่ยวข้องกับ **วัดสระบัว**
**สมเด็จกรมพระนโรดม สุทธารส** (พ.ศ. 2415 - พ.ศ. 2488) เป็นพระราชโอรสในพระบาทสมเด็จพระนโรดม บรมรามเทวาวตารกับเจ้าจอมมารดาเอี่ยม และเป็นพระราชบิดาในพระบาทสมเด็จพระนโรดม สุรามฤต พระมหากษัตริย์ลำดับที่ 5 แห่งราชอาณาจักรกัมพูชาสมัยใหม่

พระองค์ประสูติในปี พ.ศ. 2415 เป็นพระราชโอรสในพระบาทสมเด็จพระนโรดม บรมรามเทวาวตารกับเจ้าจอมมารดาเอี่ยม ธิดาพระสุพรรณพิศาล (กอง อภัยวงศ์) ทรงมีพระเชษฐาร่วมมารดาอีกพระองค์คือพระองค์เจ้านโรดม เกศรา (พ.ศ. 2412 - พ.ศ. 2452)

สมเด็จกรมพระนโรดม สุทธารส ทรงเสกสมรสกับพระองค์เจ้านโรดม พงางาม (พ.ศ. 2417 - พ.ศ. 2487) พระขนิษฐาต่างพระมารดา มีพระโอรส-ธิดา 5 พระองค์ ได้แก่

* หม่อมเจ้า (นักองค์มจะ) นโรดม เอกอัศนีย์ (พ.ศ. 2435 - พ.ศ. 2450)
* พระบาทสมเด็จพระนโรดม สุรามฤต (6 มีนาคม พ.ศ. 2439 - 3 เมษายน พ.ศ. 2503)
* หม่อมเจ้า (นักองค์มจะ) นโรดม ภาวฤทธิ์ (พ.ศ. 2439 - *ไม่ปรากฏ*)
* สมเด็จพระราชกนิษฐานโรดม รัศมีโสภณ (พฤศจิกายน พ.ศ. 2441 - พ.ศ. 2541)
* หม่อมเจ้า (นักองค์มจะ) นโรดม หญิงเล็ก (พ.ศ. 2443 - *ไม่ปรากฏ*)

สมเด็จกรมพระนโรดม สุทธารส สิ้นพระชนม์ในปี พ.ศ. 2488 ตรงกับรัชกาลพระบาทสมเด็จพระนโรดม สีหนุ (ครั้งแรก) ในราชอาณาจักรกัมพูชา และตรงกับรัชกาลพระบาทสมเด็จพระปรเมนทรมหาอานันทมหิดล พระอัฐมรามาธิบดินทร ในราชอาณาจักรไทย

พระประวัติ
----------

กรมพระนโรดม สุทธารส ขณะทรงเยี่ยมวัดวิหารซัวห์ในจังหวัดกันดาล
สมเด็จกรมพระนโรดม สุทธารส เป็นพระราชโอรสในพระบาทสมเด็จพระนโรดม บรมรามเทวาวตารแห่งราชอาณาจักรกัมพูชาสมัยใหม่ และเป็นพระราชบิดาในพระบาทสมเด็จพระนโรดม สุรามฤต และเป็นพระราชของสมเด็จพระนโรดม สีหนุ

พระนโรดม สุทธารสทรงเป็นหนึ่งในรัชทายาทสืบราชสันตติวงศ์ต่อจากพระบาทสมเด็จพระสีสุวัตถิ์ มุนีวงศ์ ลำดับที่สอง ต่อจากสมเด็จกรมพระสีสุวัตถิ์ มุนีเรศ ซึ่งทางฝรั่งเศสได้ข้ามลำดับรัชทายาทสืบราชสันตติวงศ์ไป แต่เนื่องจากพระนโรดม สุทธารสได้มีแนวความคิดที่จะประกาศเอกราชของกัมพูชาจากฝรั่งเศสซึ่งแผนการเอกราชของพระองค์จึงรั่วไหลไปยังเจ้าหน้าที่อาณานิคมฝรั่งเศส ทำให้ทางฝรั่งเศสตัดสิทธิพระองค์ในการสืบราชสันตติวงศ์ในที่สุด 

ฝรั่งเศสจึงตัดสินใจมอบราชบัลลังก์ให้แก่พระราชนัดดาพระนโรดม สีหนุ หลังจากที่พระบาทสมเด็จพระสีสุวัตถิ์ มุนีวงศ์สิ้นพระชนม์ในปี พ.ศ. 2484 ในช่วงสงครามโลกครั้งที่สอง ซึ่งเป็นช่วงที่พระองค์ยังมีชีวิตอยู่เพียง 18 ปีเท่านั้น

สมเด็จกรมพระนโรดม สุทธารส ทรงเป็นพระอัยกาในพระบาทสมเด็จพระนโรดม สีหนุ และเป็นพระปัยกาในพระบาทสมเด็จพระบรมนาถ นโรดม สีหมุนี

สมเด็จกรมพระนโรดม สุทธารส ทรงสวรรคตเมื่อวันที่ 27 มกราคม พ.ศ. 2488 ต่อมาทรงได้รับการสถาปนาพระอิสริยยศเป็น *สมเด็จพระราชอัยกา วรจักรรณฤทธิ์ พระราชอัยกาในพระบรมรัตนโกศ* (เขมร: សម្ដេចព្រះរាជអយ្យកោ វរចក្ររណឫទ្ធិ ព្រះរាជអយ្យកោផ្ទាល់នៃព្រះករុណា ព្រះបរមរតនកោដ្ឋ៕)

ถนนสุทธารสเป็นหนึ่งในถนนในกรุงพนมเปญตั้งตามพระนามเพื่อเฉลิมพระเกียรติพระองค์ จากมุมถนนนโรดมถึงถนนกัณฑบุปผา ทางเหนือของวัดปทุมวดีราชวราราม

อ้างอิง
-------

1. ↑  norodom A great WordPress.com site
2. ↑  cambodiatheroyalandourland ខេមរៈបូរី: June 2008
**อเล็กซานดร้า ธิดาวัลย์ บุญช่วย** (ลาว: ອາເລັກຊານດຣາ ທິດາວັນ ບຸນຊ່ວຍ; อังกฤษ: Alexandra Thidavanh Bounxouei, เกิด 28 พฤษภาคม พ.ศ. 2530) เป็นนักแสดงและนักร้องลูกครึ่งลาว-บัลแกเรีย ที่มีชื่อเสียงในวงการบันเทิงไทย

ประวัติ
-------

**อเล็กซานดร้า ธิดาวัลย์ บุญช่วย** หรือชื่อที่สะกดตามบัตรประจำตัวประชาชนของประเทศลาว ว่า **อเล็กซานดร้า ทิดาวัน บุนซ่วย** เป็นนักแสดงชาวลาว เกิดเมื่อวันพฤหัสบดีที่ 28 พฤษภาคม พ.ศ. 2530 เป็นบุตรีของบุนทะวีไซ บุนซ่วย ชาวลาว กับโจดานา อิออร์ดังกา ชาวบัลแกเรีย เธอจบการศึกษาระดับอุดมศึกษาจากคณะมนุษยศาสตร์ ภาคภาษาอังกฤษ จากวิทยาลัยลาวอเมริกัน นครหลวงเวียงจันทน์และศึกษาต่อระดับระดับปริญญาโทที่ มหาวิทยาลัยเคโอ ประเทศญี่ปุ่น

เธอเติบโตมาในครอบครัวนักดนตรี ปู่ของเธอ บุนทะมาลี บุนซ่วย เป็นผู้แต่งเนื้อร้องและทำนองเพลงอมตะ ในเพลงกุหลาบปากเซ และสายลมเย็น ส่วนคุณตาเป็นนักร้องและนักกีตาร์ชาวบัลแกเรีย ขณะที่บิดาของเธอ บุนทะวีไซ ได้ทุนไปเรียนด้านการสอนดนตรีที่บัลแกเรียเป็นเวลา 10 ปี จนได้พบกับแม่ของเธอ โจดานา ที่เรียนเปียโน ที่นั่น พอเธออายุได้ 1 ขวบ พ่อและแม่ยังเรียนไม่จบดีก็ตัดสินใจกลับมาประเทศลาวเพื่อบุกเบิกการสอนดนตรีคลาสสิกในลาว โดยเป็นครูสอนเปียโนในโรงเรียนสอนศิลปะดนตรีของลาวตั้งแต่ยุคก่อตั้ง ปัจจุบันคุณพ่อของอเล็กซานดร้ามีตำแหน่งเป็นรองผู้อำนวยการ

เมื่อเธออายุได้ 3 ขวบ เธอได้ออกผลงานอัลบั้มเพลงซึ่งถือเป็น นักร้องอายุน้อยที่สุดที่ได้ออกอัลบั้มในประเทศลาว และยังวางขายอัลบั้มในประเทศญี่ปุ่น ถึงแม้เธอจะไม่มีค่ายเพลง แต่การผลิตผลงานและดูแลทุกอย่างโดยพ่อกับแม่ของเธอ และเธอยังเป็นศิลปินคนเดียวของลาวที่ต้องทำเรื่องขออนุญาตทางรัฐบาลก่อนที่จะสัมภาษณ์เธอ ทางด้านการแสดงเธอเคยเล่นละครเวทีในหอประชุมที่ใหญ่ที่สุดในเวียงจันทน์ 

ทางด้านผลงานเพลง มีเพลงดังอย่าง เพลงคอยวันฮักหวนคืน รวมถึงอัลบั้มงานเพลงครอบครัว โดยมีพ่อแต่งเพลง แม่เล่นไวโอลิน ที่เป็นเพลงลาว ผสมแนวฮิปฮอป อาร์แอนด์บี ซอฟต์ร็อก เร็กเก้ ปัจจุบันเธอได้เซ็นสัญญากับเวิร์คพอยท์ มีผลงานเพลงและงานละครคือ เพลงรักริมฝั่งโขง และเรไรลูกสาวป่า

ด้านศาสนา เธอกล่าวว่าเธอนับถือศาสนาคริสต์

ผลงาน
-----

### ละคร

* ปี 2550 เพลงรักริมฝั่งโขง ช่อง 7 รับบท จำปา คู่กับ ศุกลวัฒน์ คณารศ
* ปี 2551 เรไรลูกสาวป่า ช่อง 7 รับบท เรไร คู่กับ ศิวัฒน์ โชติชัยชรินทร์, รพีภัทร เอกพันธ์กุล
* ปี 2552 ระเบิดเถิดเทิง (ซิตคอม) ช่อง 5 (รับเชิญในตอน... คฤหาสน์ คฤโหด)
* ปี 2554 ตลก 6 ฉาก (ซิตคอม) ช่อง 5 (รับเชิญ)
* ปี 2555 เก็บหอมออมรัก ช่อง 7 รับบท สตางค์ (รับเชิญในตอน...ถ่านไฟเก่า,หนองบัวดีหมี ช็อปปิ้งมอลล์,ไม่มีใครผิด...จนเกินอภัย)

### ผลงานเพลง

  

* เพลงรักริมฝั่งโขง ร้องคู่กับ เวียร์ ศุกลวัฒน์ คณารศ
* เพลงบ่ฮู้เป็นหยัง ร้องคู่กับ เวียร์ ศุกลวัฒน์ คณารศ
* อัลบั้มเพลงประกอบละคร เพลงรักริมฝั่งโขง
* เพลงเรไรลูกสาวป่า ประกอบละครเรไรลูกสาวป่า
* เพลงรำวงป่า ประกอบละครเรไรลูกสาวป่า
* เพลงยินดีที่ไม่รู้จัก(เวอร์ชันหลายภาษา) ขับร้อง ภาษาลาว ในคอนเสิร์ต GTH 11 ปีแสงคอนเสิร์ต
* แข่งขันร้องเพลงในรายการ The Mask Singer หน้ากากนักร้อง ซีซั่นที่ 3 ภายใต้ **หน้ากากซากุระ** โดยสามารถเอาชนะ **หน้ากากนินจา** ด้วยเพลง Dangerous Woman แต่ได้พ่ายแพ้ให้กับ **หน้ากากแอปเปิ้ล** ด้วยเพลง คิดฮอด

อ้างอิง
-------

* อเล็กซานดร้า ทิดาวัน บุนซ่วย รู้ไปโม้ด
**โพลีไรโบโซม**หรือ**โพลีโซม** (Polyribosomes หรือ polysomes) เป็นกลุ่มของไรโบโซมที่จับกับ mRNA ค้นพบครั้งแรกโดย Jonathan Warner Paul Knopf และ Alex Rich ใน พ.ศ. 2506 โพลีไรโบโซมอ่านรหัสพันธุกรรมจาก mRNA ช่วยให้สังเคราะห์โปรตีนชนิดเดียวกันที่จุดต่างๆกันบน mRNA สายเดียวกัน อาจจะพบเป็นกลุ่ม เส้นตรง หรือเป็นชุด ทำให้มีการสังเคราะห์โปรตีนจาก mRNA ได้มากขึ้น และทำให้มีวัฏจักรของการนำไรโบโซมกลับมาใช้ใหม่ได้เร็ว 5' 7-methylguanosine cap และปลาย 3' polyA จะช่วยในกระบวนการนี้โพลีไรโบโซมพบได้ 3 แบบ คือ รูปอิสระ จับกับระบบเส้นใยของเซลล์และจับกับเยื่อหุ้ม

อ้างอิง
-------

1. ↑  Warner JR, Knopf PM, Rich A (1963). "A multiple ribosomal structure in protein synthesis". *Proc. Natl. Acad. Sci. U.S.A*. **49**: 122–9. doi:10.1073/pnas.49.1.122. PMID 13998950.`{{cite journal}}`: CS1 maint: multiple names: authors list (ลิงก์) Summary เก็บถาวร 2020-10-22 ที่ เวย์แบ็กแมชชีน
2. ↑  Harvey Lodish; และคณะ (1999). "4.5. Stepwise Formation of Proteins on Ribosomes". *Molecular cell biology*. New York: Scientific American Books. ISBN 0-7167-3136-3.

แหล่งข้อมูลอื่น
---------------

* Theoretical and experimental structure of polysome
**"อาจเป็นเพราะ (Because of you)"** เป็นซิงเกิลในปี พ.ศ. 2559 ของนักร้อง พลอยชมพู ประพันธ์เนื้อร้อง-แต่งทำนองโดย เหมือนเพชร อำมะระ และเรียบเรียงโดย ศรัณย์ ตันติตระกูล ออกจำหน่ายในวันที่ 11 กันยายน พ.ศ. 2559 สังกัดค่ายเอ็มบิโอ ทีนเอ็นเตอร์เทนเมนท์ ในเครือจีเอ็มเอ็ม แกรมมี่ โดยเนื้อหาของเพลงนี้ เป็นเรื่องราวของคนที่ยังไม่เคยลืมคนรักเก่า ยังคิดถึงเขาตลอดเวลา และความรู้สึกนี้ยังคงวนเวียนไม่หลุดออกจากความทรงจำสักที

มิวสิกวิดีโอนี้ ได้ ทอย-ปฐมพงศ์ เรือนใจดี มารับบทพระเอก โดยเนื้อหาของมิวสิกวิดีโอนี้คือ พลอยชมพู โดนตอกย้ำความทรงจำในอดีต จากโปรแกรม On this day ใน Facebook (เหตุการณ์ของวันนี้ที่เกิดขึ้นในอดีต) ที่จะโชว์สเตตัสและภาพเก่าๆในช่วงเวลาดีๆที่เธอกับทอย มีความสุขด้วยกัน และช่วงเวลาเศร้าๆที่ทั้งคู่ต้องแยกจากกัน เพราะทอยเลือกไปคบกับ นินน่า (ญาณิน โอภาสสถาวร) เพียงเพราะว่า พลอย ปากแข็ง ไม่กล้าพูดความในใจกับทอย แบบตรงไปตรงมานั่นเอง เรื่องราวในวันนั้นยังคงติดค้าง และมันก็ถูกย้ำซ้ำๆไม่ไปไหน คือ ถ้าย้อนกลับไปแก้ไขอดีตได้ พลอยชมพูคงจะบอกความรู้สึกที่แท้จริงออกไป ไม่ปล่อยให้ทุกอย่างออกมาเป็นแบบนี้

การตอบรับ
---------

ชาร์ต

| ชาร์ต (พ.ศ. 2560) | อันดับสูงสุด |
| --- | --- |
| อินเท็นซีฟวอท์ช มิวสิก ชาร์ต ท็อป 40 | 21 |
| JOOX Top 100 Chart | 6 |
| JOOX Top Top 50 Thai Songs Chart | 46 |
| 95.5 เอฟเอ็ม เวอร์จิ้นฮิตซ์ ชาร์ตท็อป 20 | 17 |
| อีเอฟเอ็ม ชาร์ต 94 ท็อป แอรเพลย์ | 4 |
|

อ้างอิง
-------

1. ↑  "พลอยชมพู" ฮอตทะลุปรอท! นาทีนี้ต้องยกให้เป็น ซูเปอร์สตาร์วัยรุ่น ซิงเกิลใหม่ ทาบ "ทอย ปฐมพงศ์" เล่นเอ็มวีเพลง "อาจเป็นเพราะ" ชมพร้อมกัน 8 กันยายน นี้!
2. ↑  IW Weekly Music Chart เพลงไทยสากล ประจำเดือนธันวาคม 2016
3. ↑
4. ↑  JOOX Music - Top 50 Thai Songs • ประจำวันที่ 7 สิงหาคม 2560[*ลิงก์เสีย*]
5. ↑  95.5 VIRGIN HITZ 20 CHART ประจำวันที่ 22 มกราคม 2560
6. ↑  [Top Chart 94 เพลงฮิตจากชาร์ตเพลงคลื่น EFM 94 TOP AIR PLAY ประจำวันเสาร์ที่ 18 มิถุนายน 2559]
**วัดชำนิหัตถการ** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงรองเมือง เขตปทุมวัน กรุงเทพมหานคร

หลังคาอุโบสถ
พระประธานในอุโบสถ

ประวัติ
-------

วัดชำนิหัตถการหรือที่ชาวบ้านเรียกกันว่า **วัดสามง่าม** เดิมมีนามอีกนามหนึ่งว่า **วัดพิกุลทอง** เป็นวัดเก่าแก่สร้างมานาน ครั้นเมื่อประมาณ พ.ศ. 2367 พระยาชำนิหัตถการได้มาทำการบูรณะก่อสร้างขึ้นใหม่ แล้วขนานนามว่า **วัดพระยาชำนิ** ต่อมาพระบาทสมเด็จพระจอมเกล้าเจ้าอยู่หัวพระราชทานนามให้ใหม่เป็น "วัดชำนิหัตถการ" เพื่อเป็นเกียรติอนุสรณ์แก่พระยาชำนิหัตถการผู้สร้างวัด วัดนี้ได้รับพระราชทานวิสุงคามสีมาเมื่อประมาณ พ.ศ. 2447

พระพุทธไสยาสน์

อาคารเสนาสนะและปูชนียวัตถุ
--------------------------

อุโบสถเป็นสถาปัตยกรรมแบบพระราชนิยมในพระบาทสมเด็จพระนั่งเกล้าเจ้าอยู่หัว กล่าวคือ หลังคาไม่ประดับเครื่องลำยอง ไม่มีช่อฟ้า ใบระกา หางหงส์ หน้าบันและกรอบหน้าบันประดับปูนปั้นลายพรรณพฤกษาแบบจีน มีการยกคอสอง คือยกส่วนหลังคาขึ้นจากส่วนชายคา ที่คอสองเจาะซุ้มโค้งยอดแหลมโดยรอบ อุโบสถมีเสาพาไลโดยรอบ แต่เป็นเสาพาไลที่หนากว่าวัดอื่น ๆ ที่ 8 ตำแหน่งโดยรอบปรากฏใบเสมา สลักดอกไม้กลมอยู่ตรงกลางและข้างซ้ายขวา ปลายใบเสมางอน ด้านบนเป็นกลีบบัวทรงชายคลุมและรัดเกล้า เป็นลักษณะของใบเสมาสมัยพระบาทสมเด็จพระนั่งเกล้าเจ้าอยู่หัว ซุ้มประตูหน้าต่างประดับลายอย่างเทศ ภายในอุโบสถประดิษฐานพระพุทธรูปปางมารวิชัยศิลปะสุโขทัย นามว่า *พระศรีสรรเพชญทศพลญาณ* ด้านหน้ามีพระพุทธรูปปางมารวิชัยประดิษฐานลดหลั่นลงมาอีก 2 องค์ และด้านข้างประดิษฐานพระบรมสารีริกธาตุและพระพุทธรูปยืนจำนวนหนึ่ง

ด้านหลังอุโบสถ คือ วิหารพระพุทธไสยาสน์ หลังคาประดับเครื่องลำยองซึ่งน่าจะต่อเติมในสมัยหลัง หน้าบันประดับลายปูนปั้นพรรณพฤกษา ผนังภายในตอนบนเจาะช่องประดิษฐานพระพุทธรูปโดยรอบ ภายในประดิษฐานพระพุทธไสยาสน์ อยู่ในท่าบรรทมสีหไสยาสน์ หรือนอนตะแคงขวาอย่างพระนอนทั่วไป มีพระรัศมีเป็นเปลว ขมวดพระเกศาเล็ก พระพักตร์ค่อนข้างกลม พระขนงโก่ง นูนขึ้นเป็นสัน พระโอษฐ์เล็ก แย้มพระโอษฐ์ ลักษณะพระพักตร์ที่นิ่งอย่างหุ่นละคร หรือที่เรียกว่าพระพักตร์อย่างหุ่น

นอกจากนี้ยังมีศาลาประดิษฐานพระสีวลี พระศรีอริยเมตไตรย และพระมหากัจจายนะซึ่งประชาชนนิยมมากราบไหว้ขอพร โดยเฉพาะพระสีวลีปางนั่งซึ่งเป็นองค์แรกของประเทศไทย สร้างในขนาดเท่าคนจริง

อ้างอิง
-------

1. ↑  "วัดชำนิหัตถการ". ระบบภูมิสารสนเทศ แหล่งมรดกทางศิลปวัฒนธรรม.
2. ↑  "ชม 4 วัดราษฎร์ เขตปทุมวัน: วัดชำนิหัตถการ".
3. ↑  "ไม่ถึงชั่วโมง! งานทดลองปั่นจักรยานเที่ยวรอบเมืองสนุกต้องลอง (ชมคลิป)". ไทยรัฐออนไลน์. 5 มีนาคม 2558.

วิกิมีเดียคอมมอนส์มีสื่อที่เกี่ยวข้องกับ **วัดชำนิหัตถการ**
การแสดงคนกับจระเข้ในฟาร์มจระเข้และสวนสัตว์สมุทรปราการในปี พ.ศ.2562
**ฟาร์มจระเข้และสวนสัตว์สมุทรปราการ** เป็นฟาร์มจระเข้แห่งหนึ่งในประเทศไทย ตั้งอยู่ที่ตำบลท้ายบ้าน อำเภอเมือง จังหวัดสมุทรปราการ เปิดดำเนินการมาตั้งแต่ พ.ศ. 2493 ภายในเป็นสถานเพาะเลี้ยงจระเข้กว่า 40,000 ตัว มีการแสดงวิธีจับจระเข้ด้วยมือเปล่า นอกจากจระเข้ ก็มีส่วนที่เป็นสวนสัตว์ที่เปิดให้บริการ มีการแสดงช้างและละครลิงให้แก่นักท่องเที่ยวชม รวมถึงสัตว์ประเภทอื่น เช่น ชะนี, งูเหลือม-งูหลาม, เต่า, นก, อูฐ, ฮิปโปโปเตมัส เป็นต้น นอกจากนี้ยังมีพิพิธภัณฑ์ไดโนเสาร์ ซึ่งจัดแสดงกระดูกและหุ่นจำลองไดโนเสาร์ขนาดเท่าตัวจริง พร้อมฉายสไลด์มัลติวิชั่น ว่าด้วยเรื่องของมนุษย์และสัตว์ดึกดำบรรพ์

ในเดือนมกราคม พ.ศ. 2564 เว็บไซต์ราชกิจจานุเบกษา ได้เผยแพร่ประกาศเจ้าพนักงานบังคับคดี เรื่องชำระบัญชีเลิกบริษัท ฟาร์มจระเข้และสวนสัตว์บางปะกง จำกัด ซึ่งเป็นเจ้าของฟาร์มจระเข้และสวนสัตว์สมุทรปราการ ส่วนพื้นที่ตั้งของสวนสัตว์ถูกปิดตั้งแต่เวลานั้น และกลับมาเปิดให้บริการอีกครั้งในวันที่ 1 เมษายน พ.ศ. 2567

การแสดงและบรรยากาศบางส่วน
-------------------------

* การแสดงคนจับจระเข้ในปี พ.ศ.2562การแสดงคนจับจระเข้ในปี พ.ศ.2562
* บ่อตกจระเข้บ่อตกจระเข้
* บ่อตกจระเข้บ่อตกจระเข้
* หมีควายในปี พ.ศ.2562หมีควายในปี พ.ศ.2562
* ฮิปโปโปเตมัสในปี พ.ศ.2562ฮิปโปโปเตมัสในปี พ.ศ.2562
* นกยูงอินเดียในปี พ.ศ.2562นกยูงอินเดียในปี พ.ศ.2562
* เสือโคร่งในปี พ.ศ.2562เสือโคร่งในปี พ.ศ.2562

อ้างอิง
-------

1. ↑  matichon (2021-01-26). "ราชกิจจาฯ เผยแพร่ประกาศ ชำระบัญชีเลิกบริษัท ฟาร์มจระเข้ ตระกูล "ยังประภากร"". *มติชนออนไลน์*.
2. ↑  "องค์กรพิทักษ์สัตว์แห่งโลกขอทุกฝ่ายเร่งใส่ใจ 'สวัสดิภาพสัตว์' หลังข่าวฟาร์มจระเข้ล้มละลาย - ThaiPublica". *thaipublica.org*. 2021-04-29.

วิกิมีเดียคอมมอนส์มีสื่อที่เกี่ยวข้องกับ **ฟาร์มจระเข้และสวนสัตว์สมุทรปราการ**

แหล่งข้อมูลอื่น
---------------

* แผนที่และภาพถ่ายทางอากาศของ ฟาร์มจระเข้และสวนสัตว์สมุทรปราการ
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

13°34′20″N 100°35′52″E﻿ / ﻿13.572107°N 100.597697°E﻿ / 13.572107; 100.597697
**ดาริน กรสกุล** (ชื่อเล่น น้อย) เกิดเมื่อวันที่ 14 ธันวาคม พ.ศ. 2508 เป็นนักแสดง นางแบบ มีภาพลักษณ์เป็นดาราเซ็กซี่

ดาริน กรสกุล เกิดที่โรงพยาบาลพุทธชินราช จังหวัดพิษณุโลก มีชื่อจริงว่า **ประภาพรรณ บำรุงไทย** เป็นบุตรคนที่ 3 จากบรรดาบุตรทั้ง 4 คนของลัดดาและส่วน บำรุงไทย มีพี่น้องร่วมบิดาและมารดา 3 คน ได้แก่ หน่อง รังสรรค์, หน่อย นวรัตน์ และเกรียงไกร บำรุงไทย บิดาของเธอได้ถูกรถไฟชนเสียชีวิตตั้งแต่ดารินอายุ 2 ปี

ดารินจบการศึกษาชั้นมัธยมศึกษาปีที่ 3 ที่จังหวัดระยอง สำเร็จการศึกษาระดับชั้น ปวช. ที่เซนต์จอห์นและไทยโปลีเทคนิค หลังเรียนจบเป็นนางแบบในสังกัดของสมชาย นิลวรรณ กระทั่งเข้าประกวดเวทีนางสาวไทยประจำปี พ.ศ. 2530ปีเดียวกับชุติมา นัยนาซึ่งเป็นนางสาวไทยปีนั้น ได้ตำแหน่งรองนางสาวไทยอันดับ 4 และเป็นตัวแทนสาวไทยไปประกวดนางงามนานาชาติ 1987 ที่ กรุงโตเกียว ญี่ปุ่น ไม่ผ่านเข้ารอบใดๆหลังเสร็จสิ้นสัญญากับทางกองประกวดได้พบกับทรนง ศรีเชื้อ ผู้กำกับภาพยนตร์ ทรนงตัดสินใจเลือกคุณน้อยเป็นนักแสดงนำ *กลกามแห่งความรัก* ภาพยนตร์เรื่องอื้อฉาวที่แตกต่างจากภาพลักษณ์รองนางสาวไทย เพราะเป็นบทในลักษณะโป๊เปลือย หลังจากเรื่องนี้ได้เปลี่ยนชื่อในวงการบันเทิงจากที่เคยใช้ชื่อประภาพรรณ บำรุงไทย มาเป็น "ดาริน กรสกุล" ภายหลังยังได้ถ่ายปฏิทินแม่โขง เมื่อปี พ.ศ. 2533

เธอได้มีผลงานภาพยนตร์เรื่อง *มาม่าซัง*, *ตัญหาพระจันทร์*, *สวรรค์ 7 ชั้น*, *สัตว์เลือดเย็น*, *ชะตาคน*, *อสูรกาย* ฯลฯ และนอกจากยังเคยรับบทเป็นแม่นาคพระโขนงในภาพยนตร์เรื่อง *แม่นาคพระโขนง* ฉบับภาพยนตร์ปี พ.ศ. 2537 อีกด้วย โดยในครั้งนี้เธอได้ร่วมแสดงกับพระเอกรอน บรรจงสร้าง ทางด้านละครโทรทัศน์แสดงละครเป็นครั้งแรกกับละครแนวดรามา เรื่อง *สุดถนนบนทางเปลี่ยว* ทางช่อง 3 ออกฉายช่วงต้นปี พ.ศ. 2534 ต่อจากละครดังเรื่อง *รอยมาร* อีกทั้งเธอยังมีผลงานละครเรื่อง *รักร้อน* ทางช่อง 9 และ *นาฏกกรมอำลา* ทางช่อง 3 หลังจากนั้นเริ่มหายไปจากวงการ มีผลงานในระยะหลังอย่าง *เรือนมยุรา* ฉบับภาพยนตร์ฉายโรงช่วงปี พ.ศ. 2539 ถึง 2540

ผลงานภาพยนตร์
-------------

* กลกามแห่งความรัก (2532)
* มันลุกขึ้นมาอ้อน (2533)
* ตัณหาพระจันทร์ (2533)
* ดอกฟ้าในมือมาร (2533)
* สัตว์เลือดเย็น (2533)
* ชะตาคน (2533)
* สวรรค์ชั้น 7 (2533)
* มาม่าซัง (2533)
* ซี้แบบผีผี (2534)
* อสูรกาย (2534)
* เลือดเข้าตา (2534)
* แม่นาคพระโขนง (2537) คู่กับ รอน บรรจงสร้าง
* สามสาวตะวันเพลิง (2539)
* เรือนมยุรา (2540)

ผลงานละครโทรทัศน์
-----------------

* ไทรโศก (2534) ช่อง 7 \*ไม่ได้ฉาย\*
* สุดถนนบนทางเปลี่ยว (2534) ช่อง 3
* รักร้อน (2534) ช่อง 9
* บ้านเล็ก (2535) ช่อง 3
* นาฏกรรมอำลา (2534) ช่อง 3
* เพื่อนรัก (2536) ช่อง 3
* เพื่อนกำลังสาม (2536) ช่อง 3
* ไปไม่ถึงดวงดาว (2537) ช่อง 9

อ้างอิง
-------

1. ↑  "'ดาริน กรสกุล' หายไป 16 ปีอยู่เมืองนอก". คลังข้อมูลเก่าเก็บจากแหล่งเดิมเมื่อ 2023-03-26. สืบค้นเมื่อ 2022-04-28.
2. ↑  "ย้อนรอยปฏิทิน'นู้ด'". ผู้จัดการออนไลน์.
3. ↑  "ตำนานนางเอกหนัง!! "กลกามแห่งความรัก" ที่คิดถึง "ดาริน กรสกุล"". โพสต์จัง.
พระพัฒนนพบุรีศรีล้านนาประชานาถ หรือ พระเจ้าแสงคำเมือง พระประธานในวิหาร เป็นปางประทานพร
**วัดปันเสา** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสุเทพ อำเภอเมืองเชียงใหม่ จังหวัดเชียงใหม่

วัดปันเสา แต่เดิมหรือคำเมืองเรียกกันว่า **วัดปั่นเส่า** (เส่าในภาษาล้านนา หมายถึงเตาสำหรับหลอมโลหะ คำว่า ปัน เป็นการนับจำนวนของชาวล้านนา หมายถึง จำนวน 1,000) ตามประวัติกล่าวว่าสร้างในสมัยที่ราชวงศ์มังรายปกครองเมืองเชียงใหม่ ระหว่างรัชกาลของพญาผายูถึงพญากือนา มีเรื่องเล่าสืบต่อกันมาว่าวัดนี้ หมื่นดังนคร ปู่ดัง ขุนนางผู้ใหญ่ในสมัยพระยาติโลกราชเป็นผู้อุปถัมน์วัดนี้ และเป็นผู้หล่อพระเจ้าเก้าตื้อ ซึ่งประดิษฐานในวัดสวนดอก (ปัจจุบัน)

วัดปันเสาถูกทิ้งรกร้างมานาน จนกระทั่งเมื่อ พ.ศ. 2550 ทางศูนย์มาลาเรีย เขต 2 เชียงใหม่ ได้บอกคืนพื้นที่ของวัดให้กับสำนักงานพระพุทธศาสนาจังหวัดเชียงใหม่ ได้สร้างเป็นสถานที่ปฏิบัติธรรมสำหรับศรัทธาประชาชนโดยทั่วไปและสร้างเป็นสถานที่สำหรับรองรับพระสงฆ์ที่เดินทางมาจากต่างจังหวัด ตั้งเป็นวัดเมื่อวันที่ 22 มีนาคม พ.ศ. 2561

เจดีย์ทรงกลมแบบเชียงใหม่ที่ได้รับอิทธิพลจากสุโขทัย เห็นได้ว่าน่าจะประกอบด้วยฐานหน้ากระดานสี่เหลี่ยม 3 ชั้น รองรับด้วยฐานบัวย่อเก็จลูกแก้วถีดขึ้นไปเป็นหน้ากระดานกลวงประมาณ 3 ชั้น รองรับมาลัยเถาที่เป็นแบบบัวคว่ำหน้ากระดาน 3 ชั้น แบบสุโขทัย องค์ระฆังใหญ่ บัลลังค์เป็นสี่เหลี่ยม ยอดปล้องในแบบสุโขทัย 

ภายในวิหารจันทรสถิตมหาทานบารมีศรีชัยมงคลเป็นที่ประดิษฐาน *พระพัฒนนพบุรีศรีล้านนาประชานาถ* หรือ *พระเจ้าแสงคำเมือง*

อ้างอิง
-------

1. ↑  กรมศิลปากร. "เจดีย์ทรงกลมวัดปันเสา(ร้าง) "ระบบภูมิสารสนเทศ แหล่งมรดกทางศิลปวัฒนธรรม. (ออนไลน์). เข้าถึงเมื่อ 12 กันยายน 2566. เข้าถึงจาก
2. ↑  ""วัดปันเสา" วัดโบราณ ปาฏิหาริย์พระธาตุเสด็จ". ผู้จัดการออนไลน์.
3. ↑  "วัดปันเสา". สำนักงานพระพุทธศาสนาแห่งชาติ.

วิกิมีเดียคอมมอนส์มีสื่อที่เกี่ยวข้องกับ **วัดปันเสา**
**ก** เป็นพยัญชนะตัวที่ 1 ในบรรดาพยัญชนะ 44 ตัวของอักษรไทย ในลำดับก่อนหน้า ข จัดอยู่ในกลุ่มอักษรกลางในระบบไตรยางศ์ มีชื่อเรียกกำกับว่า "ก ไก่"

อักษร ก เป็นได้ทั้งพยัญชนะต้น แทนเสียง [k] และพยัญชนะสะกด แทนเสียง [k̚] เมื่อเป็นพยัญชนะต้น สามารถควบกับอักษร ร ล ว ได้ เมื่อเป็นตัวสะกด นับเป็นตัวสะกดแม่กก และนับเป็นตัวแทนของตัวสะกดแม่กกด้วย ในหนังสือโบราณ มีการใช้ "ก หัน" คือ อักษร ก สองตัว แทนไม้หันอากาศและตัว ก สะกด ดังนี้ รกก (รัก), หกก (หัก)

อักษร ก นี้ เทียบได้กับอักษรในระบบอักษรอื่น ๆ ของอินเดียและเอเชียตะวันออกเฉียงใต้หลายระบบ เช่น ระบบอักษรเทวนาครี ระบบอักษรมอญพม่า ระบบอักษรขอม เป็นต้น โดยอักษร ก ถือเป็นพยัญชนะตัวแรกเสมอ

ก เพียงตัวเดียวแล้วเติมไม้ไต่คู้ โดยไม่มีสระ สามารถเป็นคำได้หนึ่งคำ คือ ก็ (อ่านว่า เก้าะ) เป็นคำสันธานแปลว่า *แล้ว, จึง, ย่อม*

ประวัติ
-------

แม่แบบ:ก ไก่ เป็นพยัญชนะตัวแรกในประวัติศาสตร์ไทย ที่เชื่อกันว่าดัดแปลงมาจากอักษรปัลลวะของอินเดีย แต่เดิมมีรูปอักษร แต่ไม่มีคำกำกับ เพิ่งมาก่อรูปเมื่อสมัยรัชกาลที่ 3 ต่อมาสมัยรัชกาลที่ 4 จึงเริ่มมีคำกำกับ ก ไก่ ข ไข่ สำหรับให้นักเรียนท่องครบทั้ง 44 ตัว

เสียง
-----

ลักษณะเสียงทางสัทศาสตร์ จัดเป็นเสียงกัก อโฆษะ (ไม่ก้อง) มีแหล่งกำเนิดเสียงที่โคนลิ้นและเพดานอ่อน สัญลักษณ์แทนเสียงด้วยสัทอักษรสากล คือ /k/

ในตำราภาษาไทยแต่เดิม ถือว่า ก นั้นเป็นพยัญชนะวรรค กะ เรียกว่า กัณฐชะ คือ มีฐานเสียงจากคอ หรือเสียงลงคอ และอยู่ในกลุ่มอโฆษะ ธนิต (เสียงไม่ก้อง ลมน้อย)

ในภาษาถิ่นบางถิ่น เช่น ภาษาถิ่นย่อยของภาษาผู้ไท หรือภาษาไทยถิ่นใต้ ไม่ออกเสียง /ก/ เมื่อเป็นตัวสะกดในพยางค์ที่ประสมด้วยสระเสียงยาว เช่น โลก, ลูก, แยก

การเขียน
--------

การเขียนอักษร ก ในหนังสือไทย นิยมเริ่มจากด้านล่าง ชิดเส้นบรรทัด ลากขึ้นไปข้างบน วกด้านขวาเล็กน้อย แล้ววกออกซ้าย จากนั้นโค้งขึ้นข้างบน แล้วลดลงไปด้านขวา จากนั้นลากตรงลงด้านลง ขนานกับเส้นที่ลากขึ้นตอนแรก จากนั้นลากลงไปชิดกับเส้นบรรทัด ในแนวเดียวกับจุดเริ่ม (ดูภาพประกอบ)

อ้างอิง
-------

**ฟังเสียงบทความนี้** (info/dl)   

noicon
บทความเสียงวิกิพีเดีย
ไฟล์เสียงนี้ถูกสร้างขึ้นจากรุ่นของบทความ "ก" เมื่อวันที่ 25 กันยายน พ.ศ. 2560 และอาจไม่ใช่การแก้ไขล่าสุด (วิธีใช้เสียง)
**บทความเสียงเพิ่มเติม**


* จินดามณี ฉบับหมอบลัดเล. กรุงเทพฯ : โฆษิต,
**ฮวายี่ บราเธอส์ มีเดีย คอร์ปอเรชั่น** (จีน: 华谊兄弟穿媒股分有限公司) เป็นบริษัทบันเทิงข้ามชาติของจีนที่เป็นเจ้าของสตูดิโอภาพยนตร์ บริษัทผลิตรายการโทรทัศน์ ดูแลศิลปิน ค่ายเพลง และเครือโรงภาพยนตร์ที่ก่อตั้งในกรุงปักกิ่ง เซี่ยงไฮ้ ฮ่องกง มาเก๊า และไทเป โดยพี่น้องตระกูลหวาง 2 คน หวาง จงจฺวิน และหวาง จงเล่ย ในปี ค.ศ. 1994 โดยบริษัทเป็นข่าวไปทั่วโลกเมื่อวันที่ 30 ตุลาคม ค.ศ. 2009 เมื่อตลาดหลักทรัพย์ ChiNext ในตลาดหลักทรัพย์เชินเจิ้นถูกระงับการซื้อขาย หลังจากที่ราคาหุ้นของเอชบีเอ็มซี เพิ่มขึ้นถึง 122.74% จากราคาไอพีโอ ซึ่งเปิดที่ 63.66 หยวนต่อหุ้น พาทริค เฟรเตอร์ จากนิตยสารวาไรตี เรียกฮวายี่ บราเธอส์ ว่าเป็น "กลุ่มบริษัทภาพยนตร์ที่ใหญ่ที่สุดของจีน" ในปี ค.ศ. 2014 บริษัทเป็นผู้จัดจำหน่ายภาพยนตร์รายใหญ่ที่สุดอันดับ 7 ในประเทศจีน โดยคิดเป็น 2.26% ของตลาด

ประวัติบริษัท
-------------

บริษัทก่อตั้งขึ้นในปี ค.ศ. 1994 ในฐานะบริษัทผู้ผลิตภาพยนตร์ และเข้าสู่อุตสาหกรรมสื่ออย่างครบวงจรผ่านการลงทุน และปัจจุบันผลิตภาพยนตร์ รายการทีวี และเพลง และดำเนินการธุรกิจสตูดิโอถ่ายทำภาพยนตร์ บริษัทผลิตรายการโทรทัศน์ ดูแลศิลปิน ค่ายเพลง และโรงภาพยนตร์ ในปี ค.ศ. 2011 บริษัทได้เปิดเผยแผนการที่จะสร้างสตูดิโอทีวีและภาพยนตร์ที่ใหญ่ที่สุดในเอเชียตะวันออก นอกจากนี้ พวกเขายังประกาศว่าพวกเขาตั้งเป้าที่จะสร้างรายได้ 10,000 ล้านหยวนในบ็อกซ์ออฟฟิศภายในปี ค.ศ. 2016 ณ เดือนเมษายน ค.ศ. 2015 บริษัทมีมูลค่า 7.9 พันล้านดอลลาร์สหรัฐ

อ้างอิง
-------

1. ↑  "All stocks trigger suspensions on China's Nasdaq-style board under price-rise rules on first day". สืบค้นเมื่อ 12 June 2014.
2. ↑  Patrick Frater (October 12, 2015). "China's Huayi Brothers Sets Superhero Franchise Pact With Michael Uslan". *Variety*. สืบค้นเมื่อ October 14, 2015.
3. ↑  "China Film Industry Report 2014-2015 (In Brief)" (PDF). *english.entgroup.cn*. EntGroup Inc. คลังข้อมูลเก่าเก็บจากแหล่งเดิม (PDF)เมื่อ 2021-05-30. สืบค้นเมื่อ October 15, 2015.
4. ↑  "About". คลังข้อมูลเก่าเก็บจากแหล่งเดิมเมื่อ 2011-09-01. สืบค้นเมื่อ 2010-12-04.
5. ↑  "Huayi Brothers to build East Asia's largest film and TV studio complex". Asia Pacific Arts. 2011-02-24. คลังข้อมูลเก่าเก็บจากแหล่งเดิมเมื่อ 2014-04-13. สืบค้นเมื่อ 2011-02-26.
6. ↑  "Huayi Brothers unveils their moneymaking plan". Asia Pacific Arts. 2011-03-16. คลังข้อมูลเก่าเก็บจากแหล่งเดิมเมื่อ 2017-08-26. สืบค้นเมื่อ 2011-03-28.
7. ↑  Patrick Frater (April 9, 2015). "Chinese Media Stocks Stage Major Rally in U.S. and Asian Markets". *Variety*. สืบค้นเมื่อ April 14, 2015.

หมวดหมู่:บริษัทจีนที่ก่อตั้งในปี พ.ศ. 2537
**สกายบ็อกซ์ เอ็นเทอร์เทนเมนท์** (อังกฤษ: Skybox Entertainment) เป็นบริษัทเอเจนซี่บริหารจัดการศิลปินที่ก่อตั้งโดยเวิร์คพอยท์ เอ็นเทอร์เทนเมนท์ และเอ็ม พิคเจอร์ส ซึ่งได้จดทะเบียนก่อตั้งบริษัทเมื่อวันที่ 16 ธันวาคม 2564 โดยมี โจ้ วิรัตน์ เฮงคงดี เป็นกรรมการผู้จัดการบริษัท

ก่อนที่ในวันที่ 7 สิงหาคม 2566 ในการประชุมวิสามัญผู้ถือหุ้น ครั้งที่ 1/2566 ของบริษัทเอ็มพิคเจอร์ส ที่ประชุมมีมติให้เปลี่ยนแปลงชื่อบริษัทเป็น บริษัท ซาเล็คต้า จำกัด (มหาชน) รวมถึงตราสัญลักษณ์ของบริษัท และได้ถอนหุ้นออกจากบริษัทสกายบ็อกซ์ ทำให้ต่อมาในวันที่ 28 ธันวาคม 2566 บริษัทเวิร์คพอยท์ได้อนุมัติให้บริษัท ไทยบรอดคาสติง จำกัด (THB) ซึ่งเป็นบริษัทลูกในเครือเข้าซื้อหุ้นสามัญของบริษัทสกายบ็อกซ์จากบริษัท ซาเล็คต้า จำนวน 90,000 หุ้น ด้วยจำนวนเงินทั้งสิ้น 4,132,654 บาท ทำให้เวิร์คพอยท์กลายเป็นผู้ถือหุ้นใหญ่ในสัดส่วน 90%

อ้างอิง
-------

1. 1 2  "เวิร์คพอยท์ฯ" จับมือ "เอ็ม พิคเจอร์สฯ" ร่วมเปิดบริษัทบริหารนักแสดง"
2. ↑  บริษัท สกายบ็อกซ์ เอ็นเทอร์เทนเมนท์ จำกัด
3. ↑  บอร์ด MPIC เคาะเปลี่ยนชื่อบริษัทใหม่ "ซาเล็คต้า" พร้อมชื่อย่อ ZAA
4. ↑  เวิร์คพอยท์ เข้าซื้อหุ้น SKYBOX ดันถือหุ้นใหญ่ 90% รุกธุรกิจบริหารศิลปิน
**วัดทองศาลางาม** เป็นวัดราษฎร์สังกัดคณะสงฆ์มหานิกาย ตั้งอยู่ในแขวงปากคลองภาษีเจริญ เขตภาษีเจริญ กรุงเทพมหานคร วัดมีที่ดินตั้งวัด 20 ไร่

วัดทองศาลางามตั้งเป็นวัดเมื่อ พ.ศ. 2300 เดิมชื่อ **วัดทองล่าง** บ้างเรียก **วัดทอง** ได้รับพระราชทานวิสุงคามสีมาเมื่อ พ.ศ. 2320 และได้รับพระราชทานวิสุงคามสีมาครั้งล่าสุดเมื่อวันที่ 20 พฤษภาคม พ.ศ. 2548 ในสมัยพระบาทสมเด็จพระนั่งเกล้าเจ้าอยู่หัว มีชาวบ้านพายเรือผ่านมาทางคลองบางหลวง ได้เห็นศาลาริมน้ำมีความงดงาม จึงคาดว่าเป็นเหตุให้ชื่อวัดดังนี้โดยต่อหลังชื่อวัดทอง ศาลาริมน้ำมีสภาพทรุดโทรมมากจึงถูกรื้อออกในเวลาต่อมา และยกหน้าบันของศาลาริมน้ำนี้มาไว้เป็นหน้าบันของศาลาการเปรียญแทน

พระอุโบสถกว้าง 11.75 ยาว 21.25 เมตร ก่อสร้างแบบทรงไทยก่ออิฐถือปูน ภายในพระอุโบสถหลังใหม่ประดิษฐานพระพุทธรูปปางประทานพร มีนามว่า *พระพุทธรัตนโกสินทร์* ศาลาการเปรียญกว้าง 10 ยาว 21 เมตร ก่อสร้างด้วยไม้ กุฏิสงฆ์มี 9 หลัง สร้างด้วยไม้ 2 หลัง เป็นครึ่งตึกครึ่งไม้ 6 หลัง

คลังภาพ
-------

* พระพุทธรัตนโกสินทร์ พระประธานในอุโบสถพระพุทธรัตนโกสินทร์ พระประธานในอุโบสถ
* ท้าวเวสสุวรรณท้าวเวสสุวรรณ
* พระเจ้าทันใจพระเจ้าทันใจ
* จิตรกรรมฝาผนังภายในอุโบสถจิตรกรรมฝาผนังภายในอุโบสถ

อ้างอิง
-------

1. ↑  "รายงานทะเบียนวัด" (PDF). คลังข้อมูลเก่าเก็บจากแหล่งเดิม (PDF)เมื่อ 2017-10-13. สืบค้นเมื่อ 2020-10-14.
2. ↑  "คู่มือท่องเที่ยว"ชมแหล่งวฒั นธรรมเที่ยวคลองบางหลวง"" (PDF). p. 21–22.[*ลิงก์เสีย*]

วิกิมีเดียคอมมอนส์มีสื่อที่เกี่ยวข้องกับ **วัดทองศาลางาม**
**ทางรถไฟสายรีมีนี–ซานมารีโน** (อิตาลี: *Ferrovia Rimini–San Marino*) คือเส้นทางรถไฟระหว่างประเทศสายหนึ่งที่ใช้ระบบจ่ายไฟฟ้า เดินรถระหว่างเมืองรีมีนี ประเทศอิตาลี กับกรุงซานมารีโน ประเทศซานมารีโน มีความยาว 32.5 กิโลเมตร เปิดการเดินรถใน ค.ศ. 1932 และยุติการเดินรถช่วงสงครามโลกครั้งที่สองในปี ค.ศ. 1944

ประวัติ
-------

ทางรถไฟสายรีมีนี–ซานมารีโนก่อสร้างโดยบริษัท ทางรถไฟและทางรถรางหุบเขาโป จำกัด (มหาชน) (*Società Anonima delle Ferrovie e Tramvie Padane*) ก่อนเปิดการเดินรถใน ค.ศ. 1932 เส้นทางประกอบด้วยอุโมงค์ 12 แห่ง และสะพานหลักอีก 6 แห่ง แต่ต่อมาเมื่อเกิดสงครามโลกครั้งที่สองจึงยุติการเดินรถในปี ค.ศ. 1944 และมิได้เปิดให้บริการอีกหลังสิ้นสุดสงคราม หลังจากนั้นจึงมีประชาชนสร้างบ้านเรือนทับเส้นทางรถไฟที่มีอยู่เดิม บางส่วนถูกใช้เป็นถนนหรือเส้นทางจักรยาน

ในช่วงสงคราม รถไฟฟ้าที่เคยให้บริการในเส้นทางสายนี้ถูกเก็บไว้ในอุโมงค์มาตลอด 67 ปีหลังสิ้นสงคราม ประชาชนชาวซานมารีโนมีแนวคิดที่จะบูรณะรถไฟคันนี้กลับประเทศ หลังการซ่อมแซมรถไฟฟ้าจนกลับมาใช้งานได้ จึงมีการก่อสร้างรางรถไฟความยาว 800 เมตร เดินรถครั้งแรกเมื่อวันที่ 12 กรกฎาคม ค.ศ. 2012

ระเบียงภาพ
----------

* พิธีเปิดการเดินรถเมื่อวันที่ 12 มิถุนายน ค.ศ. 1932พิธีเปิดการเดินรถเมื่อวันที่ 12 มิถุนายน ค.ศ. 1932
* หัวรถจักรภายในอุโมงค์มอนตาเลหัวรถจักรภายในอุโมงค์มอนตาเล
* สถานีรถไฟกรุงซานมารีโนสถานีรถไฟกรุงซานมารีโน

อ้างอิง
-------

1. ↑  "The train". *San Marino per Tutti* (ภาษาอังกฤษ). สืบค้นเมื่อ 15 July 2018.
2. ↑  "Quel treno per San Marino". *Duegi Editrice* (ภาษาอิตาลี). สืบค้นเมื่อ 15 July 2018.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ ทางรถไฟสายรีมีนี–ซานมารีโน
**ดัตช์เชเพิร์ด** (อังกฤษ: Dutch Shepherd) เป็นสุนัขต้อนฝูงสัตว์ที่มีต้นกำเนิดจากประเทศเนเธอร์แลนด์ พวกมันถูกใช้โดยคนเลี้ยงแกะและชาวนาที่ต้องการสุนัขที่มีความสามารถรอบด้านโดยมีความต้องการเพียงเล็กน้อย รวมถึงเป็นสุนัขที่สามารถปรับตัวเข้ากับชีวิตที่โหดร้ายและขาดแคลนได้

ประวัติ
-------

### ต้นกำเนิดของเชเพิร์ดยุโรปเหนือ

ดัตช์เชเพิร์ดถูกค้นพบว่าเป็นสุนัขต้อนฝูงสัตว์ที่เกิดขึ้นตามธรรมชาติซึ่งอาศัยอยู่ในพื้นที่แบบชนบทของภูมิภาคประวัติศาสตร์ของเนเธอร์แลนด์ (ซึ่งรวมถึงราชอาณาจักรเนเธอร์แลนด์สมัยใหม่) ครั้นเมื่อมีการเขียนมาตรฐานสายพันธุ์ฉบับแรกขึ้นใน ค.ศ. 1898 ขนดังกล่าวอาจเป็นสีใดก็ได้ แต่ใน ค.ศ. 1914 มีการตัดสินใจว่าจะอนุญาตให้มีเพียงลายเสือเท่านั้นที่จะแยกแยะสายพันธุ์จากเยอรมันเชเพิร์ดและเบลเจียนเชเพิร์ดที่คล้ายคลึงกันในขณะนั้น ในที่สุดสายพันธุ์นี้ก็แยกออกเป็นหกสายพันธุ์ที่แตกต่างกันตามที่พวกเขารู้จักในปัจจุบัน อย่างไรก็ตาม ดัตช์เชเพิร์ดยังคงเป็นสุนัขเหมือนเดิมเมื่อกว่า 100 กว่าปีที่แล้ว ซึ่งมีความแตกต่างจากเบลเจียนเชเพิร์ดและเยอรมันเชเพิร์ดตามรายละเอียดที่ระบุไว้ในมาตรฐานสายพันธุ์ โดยเน้นที่ส่วนหัวเป็นหลัก

ดูเพิ่ม
-------

* รายชื่อสายพันธุ์สุนัข

อ้างอิง
-------

1. 1 2 3  Bosch, Bas (2002). *The Dutch Breeds*, Raad van Beheer Organization, The Netherlands, p. 24.

อ่านเพิ่ม
---------

* *Allemaal 'Hollanders', herdershonden van eigen bodem*. Nederlandse Herdershonden Club, Utrecht. 2011. ISBN 978-90-6455-681-4.
* *Amazing Dutch Dog Breeds*. Raad van Beheer Association.
* *A Dutch shepherd dog... what does it look like?*. P.Q. van Vliet.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ดัตช์เชเพิร์ด**

* Breed clubs
	+ Dutch Shepherd Dog Club of America - UKC National Breed Club
	+ Working Dutch Shepherd Association of America
	+ American Dutch Shepherd Association
	+ Dutch breed club – Nederlandse Herdershonden Club
	+ Dutch Shepherd Dog Breed Information
	+ Hungária Holland Juhászkutya Klub
**พระยากัลยาณไมตรี (ฟรานซิส บี. แซร์)** (อังกฤษ: Francis Bowes Sayre; 30 เมษายน พ.ศ. 2428 – 29 มีนาคม พ.ศ. 2515) เป็นอาจารย์คณะนิติศาสตร์ มหาวิทยาลัยฮาร์วาร์ด และเป็นบุตรเขยของวูดโรว์ วิลสัน อดีตประธานาธิบดีสหรัฐอเมริกา

ฟรานซิสเป็นนิติศาสตรบัณฑิต มหาวิทยาลัยฮาร์วาร์ด ต่อมา เดินทางมายังประเทศสยาม (ต่อมาคือประเทศไทย) ในฐานะเอกอัครราชทูตสหรัฐประจำสยาม เมื่อ พ.ศ. 2468 แล้วกลับสหรัฐอเมริกาใน พ.ศ. 2475 ที่บ้านเกิดเมืองนอน ได้รับแต่งตั้งจาก แฟรงกลิน ดี. โรสเวลต์ ประธานาธิบดี ให้เป็นผู้ช่วยรัฐมนตรีต่างประเทศ ต่อมาจึงได้เป็นข้าหลวงใหญ่สหรัฐอเมริกาประจำประเทศฟิลิปปินส์ใน พ.ศ. 2482 แล้วดำรงตำแหน่งผู้แทนของสหรัฐประจำสหประชาชาติ และเป็นประธานคณะมนตรีภาวะทรัสตีแห่งสหประชาชาติ พร้อม ๆ กันในปี พ.ศ. 2490 

ขณะดำรงตำแหน่งในประเทศไทย ได้ช่วยงานด้านการต่างประเทศของไทย โดยเป็นที่ปรึกษาด้านการต่างประเทศตั้งแต่ พ.ศ. 2466 ในรัชกาลพระบาทสมเด็จพระมงกุฎเกล้าเจ้าอยู่หัว มาจนถึงรัชกาลพระบาทสมเด็จพระปกเกล้าเจ้าอยู่หัว โดยเฉพาะในด้านสนธิสัญญาและร่วมร่างเค้าโครงรัฐธรรมนูญฉบับของพระบาทสมเด็จพระปกเกล้าเจ้าอยู่หัว ด้วย ในชื่อ "Outline of Preliminary Draft" ในปี พ.ศ. 2469 แต่ทว่าเกิดการปฏิวัติสยาม พ.ศ. 2475 ขึ้นเสียก่อน จึงไม่ได้ออกใช้ เป็นผู้แทนรัฐบาลสยามเจรจาสนธิสัญญาไทย-สหรัฐอเมริกา พ.ศ. 2468 จึงได้รับพระราชทานบรรดาศักดิ์เป็น*พระยากัลยาณไมตรี* มีตำแหน่งราชการในกระทรวงการต่างประเทศ ถือศักดินา 1,000 นับเป็นคนที่สองต่อจากพระยากัลยาณไมตรี (เจนส์ ไอเวอร์สัน เวสเตนการ์ด)

ด้านครอบครัว ฟรานซิสสมรสกับเจสซี วิลสัน บุตรสาวของวูดโรว์ วิลสัน พิธีมงคลสมรสมีขึ้นที่ทำเนียบขาวเมื่อวันที่ 26 พฤศจิกายน พ.ศ. 2456 ทั้งคู่มีบุตรชื่อ ฟรานซิส บี. แซร์ จูเนียร์, เอเลนอร์ แซร์ และ วูดโรว์ วิลสัน แซร์ ตามลำดับ

เครื่องราชอิสริยาภรณ์
---------------------

* พ.ศ. 2510 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2467 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2469 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
* พ.ศ. 2496 –  เหรียญรัตนาภรณ์ รัชกาลที่ 9 ชั้นที่ 1 (ภ.ป.ร.1)

อ้างอิง
-------

1. 1 2  Biographical Chronology of Francis B. Sayre (1885-1972)
2. ↑  "สารานุกรมไทยสำหรับเยาวชน, เล่ม 4". คลังข้อมูลเก่าเก็บจากแหล่งเดิมเมื่อ 2008-12-25. สืบค้นเมื่อ 2009-09-08.
3. ↑  *2475: สองฝั่งประชาธิปไตย*, สารคดีทางทีวีไทย วันพฤหัสบดีที่ 26 กรกฎาคม พ.ศ. 2555
4. ↑  ราชกิจจานุเบกษา, พระราชทานบรรดาศักดิ์, เล่ม ๔๒, ตอน ๐ ง, ๑๑ ตุลาคม พ.ศ. ๒๔๖๘, หน้า ๒๒๐๐
5. ↑  Oblas, Peter (1972). "Treaty Revision and the Role of the American Foreign Affairs Adviser 1909-1925" (PDF). *Journal of the Siam Society*. Siam Heritage Trust. JSS Vol. 60.1 (digital): image 4. คลังข้อมูลเก่าเก็บจากแหล่งเดิม (free)เมื่อ 2019-08-04. สืบค้นเมื่อ March 17, 2013. In the course of his service, Sayre was awarded the Grand Cross of the Crown of Siam. The title of Phya Kalyanamaitri was also bestowed upon him. 13) Francis B. Sayre, *Glad Adventure* (New York: MacMillan, 1957), p. 105.
6. ↑  พระราชทานเครื่องราชอิสริยาภรณ์
7. ↑  ราชกิจจานุเบกษา, พระราชทานเครื่องราชอิสริยาภรณ์จุลจอมเกล้า, เล่ม ๔๓, ตอน ๐ ง, ๘ สิงหาคม พ.ศ. ๒๔๖๙, หน้า ๑๘๔๖-๗
8. ↑  ราชกิจจานุเบกษา, แจ้งความสำนักนายกรัฐมนตรี เรื่อง พระราชทานเหรียญรัตนาภรณ์, เล่ม ๗๐, ตอน ๘๐ ง, ๒๙ ธันวาคม พ.ศ. ๒๔๙๖, หน้า ๕๔๓๒
**นิภาวรรณ ทวีพรสวรรค์** (เกิด 9 กุมภาพันธ์ 2512) เป็นนักร้องและนักแสดงหญิงชาวไทย โด่งดังจากการร้องเพลง ใจเธอใจฉัน ในอัลบั้ม 18 กะรัต และบท แม่น้อยหน่า ในภาพยนตร์เรื่อง แฟนฉัน (2546)

ประวัติและอาชีพ
---------------

นิภาวรรณ ทวีพรสวรรค์ มีชื่อเล่นว่า ไก่ เกิดเมื่อวันที่ 9 กุมภาพันธ์ พ.ศ. 2512 เข้าสู่วงการจากการร่วมร้องเพลงในอัลบั้ม 18 กะรัต สังกัดค่าย นิธิทัศน์ โปรโมชั่น โดยเพลงที่สร้างชื่อเสียงให้กับเธอมากที่สุดคือเพลง ใจเธอใจฉัน ที่ร้องคู่กับ ก้อ กอบกิจ ทับทิม จากนั้นจึงได้แสดงภาพยนตร์เรื่องแรกคือภาพยนตร์เรื่อง 18 กะรัต จากการกำกับของ ศุภักษร เมื่อปี พ.ศ. 2528 โดยก็ยังจับคู่กับ ก้อ กอบกิจ จากนั้นจึงมีผลงานภาพยนตร์ตามออกมาอีก 4 เรื่องคือ รักกันเล่น ๆ (ไม่เห็นเป็นไร) กะเหรี่ยงตกดอย กะเหรี่ยงลอยฟ้า และ กะชุ่มกะชวย ก่อนจะออกจากวงการเพื่อไปศึกษาต่อ ต่อมาในปี พ.ศ. 2545 จึงได้กลับเข้าสู่วงการอีกครั้งโดยได้แสดงละครเรื่อง ตกกระไดหัวใจพลอยโจน ทาง ช่อง 3 โดยรับบทเป็น จอย ในปีถัดมาคือในปี พ.ศ. 2546 ได้ร่วมแสดงในภาพยนตร์เรื่อง แฟนฉัน ในบท แม่น้อยหน่า และมีผลงานเรื่อยมาจนถึงปัจจุบัน

ด้านชีวิตครอบครัวได้แต่งงานและมีบุตรสาวฝาแฝด 2 คนคือ เดียร์-ญาตวี และ ดิว-ญาณวี โดย ดิว-ญาณวี ได้ก้าวเข้าสู่วงการตามรอยคุณแม่คือได้แสดงละครเรื่องแรกคือเรื่อง ยมทูตกับภูตสาว ทาง ช่อง 3 เอชดี โดยได้แสดงร่วมกับคุณแม่

ผลงาน
-----

### ภาพยนตร์

| ปี | เรื่อง | แสดงเป็น | หมายเหตุ |
| --- | --- | --- | --- |
| 2528 | 18 กะรัต | นิภาวรรณ (ไก่) |  |
| 2529 | รักกันเล่น ๆ (ไม่เห็นเป็นไร) |  |  |
| 2530 | กะเหรี่ยงตกดอย | มั้ม | แสดงคู่กับ สุรศักดิ์ วงษ์ไทย |
| 2531 | กะเหรี่ยงลอยฟ้า | มั้ม | ภาคต่อของ กะเหรี่ยงตกดอย |
| กะชุ่มกะชวย |  |  |
| 2546 | แฟนฉัน | แม่น้อยหน่า |  |
| 2549 | เด็กหอ | แม่ของต้น |  |
| 2562 | ฮาร์ทบีท เสี่ยงนัก...รักมั้ยลุง | แม่น้ำหวาน |  |
|

### ละครโทรทัศน์

| ปี | เรื่อง | แสดงเป็น | ช่อง |
| --- | --- | --- | --- |
| 2532 | ลมหายใจไม่เคยแพ้ |  | ช่อง 7 |
| 2545 | ตกกระไดหัวใจพลอยโจน | จอย | ช่อง 3 |
| 2556 | ฮอร์โมนส์ วัยว้าวุ่น | แม่ของเต้ย | จีเอ็มเอ็มวัน |
| 2557 | ฮอร์โมนส์ วัยว้าวุ่น 2 | แม่ของเต้ย | จีเอ็มเอ็มแชนแนล |
| 2560 | คอร์สลัด พิสูจน์เลิฟ |  | ช่องวัน |
| 2561 | เด็กใหม่ | เจน | จีเอ็มเอ็ม 25 |
| 2563 | คนละทีเดียวกัน | แม่ของที-เร็กซ์ | จีเอ็มเอ็ม 25 |
| 2564 | นาบี ฉันจะไม่รักเธอ | จูงใจ | จีเอ็มเอ็ม 25 |
| 2565 | ยมทูตกับภูตสาว | คุณบุษ | ช่อง 3 เอชดี |
| พินัยกรรมกามเทพ |  | ดิสนีย์+ ฮอตสตาร์ |
| พิศวาสฆาตเกมส์ | อัมพร | ช่อง 3 เอชดี |
| 2567 | ดวงใจเทวพรหม ตอน ขวัญฤทัย | ครูแวว | ช่อง 3 เอชดี |
|

อ้างอิง
-------

1. 1 2 3  "ไก่ นิภาวรรณ ทวีพรสวรรค์". คลังข้อมูลเก่าเก็บจากแหล่งเดิมเมื่อ 2022-07-04. สืบค้นเมื่อ 2022-07-04.
2. 1 2  2 แฝดทายาท ‘ไก่ นิภาวรรณ’ ดาราช่องน้อยสี[*ลิงก์เสีย*]
3. ↑  "ไก่-วรายุฑ" นำทีมบวงสรวงละคร "ยมทูตกับภูตสาว"
**มนตรี ปาน้อยนนท์** รองหัวหน้าพรรคประชาธิปัตย์ อดีตสมาชิกสภาผู้แทนราษฎรจังหวัดประจวบคีรีขันธ์ อดีตรองเลขาธิการพรรคประชาธิปัตย์ และเป็นประธานกรรมาธิการพลังงาน สภาผู้แทนราษฎรไทย ชุดที่ 24

ประวัติ
-------

นายมนตรี ปาน้อยนนท์ เกิดเมื่อวันที่ 4 พฤศจิกายน พ.ศ. 2506 ที่อำเภอสามร้อยยอด จังหวัดประจวบคีรีขันธ์ เป็นบุตรของนายประยูร กับนางบักเจียง ปาน้อยนนท์ สำเร็จการศึกษาระดับปริญญาตรี บริหารธุรกิจบัณฑิต สาขาการตลาด จากมหาวิทยาลัยธุรกิจบัณฑิตย์ และปริญญาโท รัฐประศาสนศาสตรมหาบัณฑิต จากมหาวิทยาลัยนานาชาติแสตมฟอร์ด

ด้านชีวิตครอบครัว สมรสกับนางนภัสลักษณ์ ปาน้อยนนท์

การทำงาน
--------

นายมนตรี ปาน้อยนนท์ เริ่มเข้าสู่งานการเมืองโดยการเป็นสมาชิกสภาจังหวัด (ส.จ.) และเป็นรองประธานสภาจังหวัดประจวบคีรีขันธ์ ต่อมาได้รับเลือกตั้งเป็นสมาชิกสภาผู้แทนราษฎรจังหวัดประจวบคีรีขันธ์ สมัยแรกในการเลือกตั้ง พ.ศ. 2544 สังกัดพรรคประชาธิปัตย์ และได้รับเลือกตั้งเรื่อยมา ในการเลือกตั้ง พ.ศ. 2548 การเลือกตั้ง พ.ศ. 2550 และการเลือกตั้ง พ.ศ. 2554

ในปี พ.ศ. 2554 นายมนตรี ได้รับแต่งตั้งเป็นประธานกรรมาธิการพลังงาน สภาผู้แทนราษฎร ชุดที่ 24

ในปี พ.ศ. 2561 นายมนตรี ได้รับการเลือกตั้งเป็นคณะกรรมการบริหารพรรคประชาธิปัตย์ ในตำแหน่งรองเลขาธิการพรรค ซึ่งมีนายอภิสิทธิ์ เวชชาชีวะ เป็นหัวหน้าพรรคและนายจุติ ไกรฤกษ์ เป็นเลขาธิการพรรค 

ในการเลือกตั้ง พ.ศ. 2562 นายมนตรีได้รับการเลือกตั้งเข้ามาเป็นสมัยที่ 5 สังกัดพรรคประชาธิปัตย์

นายมนตรี เป็นนักการเมืองคนใกล้ชิดกับนายเฉลิมชัย ศรีอ่อน มีบทบาทหลังการเลือกตั้งปี 2562 ในการร่วมหารือกับพรรคภูมิใจไทยในการจัดตั้งรัฐบาล

เครื่องราชอิสริยาภรณ์
---------------------

* พ.ศ. 2554 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
* พ.ศ. 2551 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)

อ้างอิง
-------

1. ↑  ประวัติผู้สมัคร ส.ส.[*ลิงก์เสีย*] กรมการปกครอง
2. ↑  "สมาชิกสภาผู้แทนราษฎร ชุดที่ 23". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2012-12-14.
3. ↑  ทำงานกันอยู่! 'อนุทิน' โชว์ภาพจับมือ 'เฉลิมชัย'
4. ↑  "มนตรี" ยัน ปชป.-ภูมิใจไทย จับมือแน่น ขอคุม 6 กระทรวงเกรดเอ ถ้าไม่ให้ ขู่ตั้งรบ.ขั้วที่3
5. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๔ เก็บถาวร 2012-11-19 ที่ เวย์แบ็กแมชชีน, เล่ม ๑๒๘ ตอนที่ ๒๔ ข หน้า ๓, ๒ ธันวาคม ๒๕๕๔
6. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2009-01-17 ที่ เวย์แบ็กแมชชีน, เล่ม ๑๒๕ ตอนที่ ๑๗ ข หน้า ๑๐, ๑๘ ธันวาคม ๒๕๕๑
คดีฆาตกรรมชาวนิวซีแลนด์ (2506)

**โรเบิร์ต มัลคอล์ม แมคอินเนส** (อังกฤษ: Robert Malcolm McInnes; เกิดปีพ.ศ. 2506) หรือที่รู้จักกันในชื่อ **ซิฟู แมคอินเนส** (อังกฤษ: Sifu McInnes) เป็นอดีตผู้ฝึกฝนศิลปะการต่อสู้ป้องกันตัวชาวนิวซีแลนด์

ชีวิต
-----

แมคอินเนส ก่อตั้งโรงเรียน เซอร์ กีย์ ดอร์ กังฟู ในประเทศนิวซีแลนด์ ซึ่งเขาดำเนินการระหว่างปีพ.ศ. 2523 ถึง 2534 ในปีพ.ศ. 2531 นักเรียนอายุ 17 ปีคนหนึ่ง เจสัน ดูลีย์ จมน้ำตายระหว่างการฝึกซ้อม เป็นหนึ่งในการฝึกซ้อมของแมคอินเนส เมื่อเขาบังคับให้นักเรียนกลุ่มหนึ่งว่ายน้ำใน แม่น้ำไววีร่า พร้อมทั้งยิงปืนไปทางพวกกลุ่มนักเรียน หลังจากการเสียชีวิตของเจสัน ดูลีย์ ทำให้ แมคอินเนส ถูกวิพากษ์วิจารณ์ถึงสิ่งที่กระทำถือว่าเป็นการฝึกแบบสุดโต่ง รวมถึงการให้นักเรียนโกนศีรษะและสาบานว่าจะจงรักภักดีต่อเขา แมคอินเนสไม่ได้ถูกตั้งข้อหาสำหรับการเสียชีวิตของดูลีย์ แต่ในปีพ.ศ.2532 เขาถูกตัดสินจำคุก 10 เดือน และถูกคุมขังฐานยิงปืนที่อาจเป็นอันตรายต่อชีวิตกับนักเรียนของเขา ในปี พ.ศ.2535 แมคอินเนสได้อพยพไปประเทศไทย ในปี พ.ศ.2553 แมคอินเนสถูกตั้งข้อหาแอบอ้างเป็นเจ้าหน้าที่หน่วยรบพิเศษของไทย ใน เมืองพัทยา, ประเทศไทย และมีอาวุธปืนไว้ในครอบครองโดยผิดกฎหมาย

ธุรกิจ
------

แมคอินเนสเป็นผู้ก่อตั้ง องค์กรเวิลด์คุมิเตะ (WKO) และ โชริน เคมโป ไคคัง เขาเป็นเจ้าของบริษัท ไอเอสเอส คอร์ปอเรชั่น จำกัด

อ้างอิง
-------

1. ↑  "ซีฟู่ดอดมอบตัวตร.พัทยาคดีครองอาวุธสงคราม". *www.sanook.com/news*. 2010-02-21.
2. ↑  "ดำเนินคดีเด็ดขาด "ซีฟู่"คนดังเมืองพัทยา". *posttoday*. 2010-02-20.
3. 1 2 3  "Kiwi kung fu master detained - New Zealand News". *NZ Herald* (ภาษาอังกฤษ). 2024-03-24.
4. ↑  "Kiwi kung fu master detained - New Zealand News". *NZ Herald* (ภาษาอังกฤษ). 2024-03-24.
5. 1 2  "'Rambo' wannabe gets served - World News". *NZ Herald* (ภาษาอังกฤษ). 2024-03-24.
6. ↑  "Nachrichten". *www.pattayablatt.com*.
7. ↑  "Stuff". *www.stuff.co.nz*.
8. ↑  "Home". *ROBERT MCINNES* (ภาษาอังกฤษแบบอเมริกัน).
9. ↑  "About". *Shorin Kempo Kaikan 少林拳法* (ภาษาอังกฤษแบบอเมริกัน).
10. ↑  "About Us". *Iss Corporation* (ภาษาอังกฤษแบบอเมริกัน).
**โรงเรียนดาราคาม** (อังกฤษ: Darakam School) สังกัดสำนักงานเขตพื้นที่การศึกษาประถมศึกษากรุงเทพมหานคร เขต 2 กระทรวงศึกษาธิการ (สพป.กทม.2) ก่อตั้งเมื่อวันที่ 3 กรกฎาคม พ.ศ. 2505 เป็นโรงเรียนในระดับประถมศึกษาโดยเน้นทางด้านวิทยาศาสตร์และคณิตศาสตร์ ตั้งอยู่ใกล้สถาบันส่งเสริมการสอนวิทยาศาสตร์และเทคโนโลยี (สสวท.) และท้องฟ้าจำลองกรุงเทพ ปัจจุบันตั้งอยู่ที่ 932 ถนนสุขุมวิท แขวงพระโขนง เขตคลองเตย กรุงเทพมหานคร 10110

ประวัติ
-------

**โรงเรียนดาราคาม** เดิมชื่อ "โรงเรียนบ้านกล้วย" เปิดสอนครั้งแรกเมื่อวันที่ 3 กรกฎาคม พ.ศ. 2505 โดยฝากเรียนที่โรงเรียนสายน้ำทิพย์ในช่วงแรก เนื่องจากในขณะนั้นอยู่ในระหว่างการจัดสร้างโรงเรียน มีนักเรียนจำนวน 183 คน ในระดับชั้นประถมศึกษาปีที่ 5 จำนวน 5 ห้อง โดยมีนางอุไร ศรีธวัช ณ อยุธยา รักษาการในตำแหน่งครูใหญ่ของโรงเรียน

ต่อมาได้ย้ายสถานที่ตั้งของโรงเรียนมา ณ บริเวณท้องฟ้าจำลองกรุงเทพ ในวันที่ 3 มกราคม พ.ศ. 2506 และ ม.ล.ปิ่น มาลากุล ซึ่งเป็นรัฐมนตรีว่าการกระทรวงศึกษาธิการในขณะนั้น ได้เปลี่ยนชื่อโรงเรียนเป็น "โรงเรียนดาราคาม" ซึ่งมีความหมายว่า "บ้านดาว" เพื่อให้สอดคล้องกับอาคารบริเวณท้องฟ้าจำลองกรุงเทพ

การเรียนการสอนในช่วงแรกนั้น อยู่ในช่วงรอยต่อของการเปลี่ยนการศึกษาภาคบังคับ จากชั้นประถมศึกษาปีที่ 4 เป็นชั้นประถมศึกษาปีที่ 7 ทางโรงเรียนต้องการให้การเรียนภาควิชาการและการงานพื้นฐานอาชีพเรียนควบคู่กันไป จึงจัดให้มีการเรียนการสอนวิชาพื้นฐานอาชีพด้วย ได้แก่ รำไทย ดนตรีไทย คหกรรม เย็บผ้า ช่างไม้ เกษตร และไฟฟ้า เพื่อให้นักเรียนสามารถนำความรู้เหล่านี้ไปใช้ในการประกอบอาชีพหรือนำไปใช้ในชีวิตประจำวันได้ ปัจจุบันเปิดสอนในระดับชั้นอนุบาลจนถึงระดับประถมศึกษาปีที่ 1-6

สัญลักษณ์โรงเรียน
-----------------

ใช้อักษรย่อ 3 ตัว คือ **ส.ร.ค.**

**ส.** ย่อมาจาก กรมสามัญศึกษา ซึ่งเดิมโรงเรียนอยู่ในสังกัด

**ร.** ย่อมาจาก ดารา แปลว่า ดาว, ดวงดาว

**ค.** ย่อมาจาก คาม แปลว่าบ้าน, หมู่บ้าน

**สีประจำโรงเรียน** ฟ้า-ขาว หมายถึงท้องฟ้าและปุยเมฆ

บุคคลที่มีชื่อเสียง
-------------------

* อรรคพันธ์ นะมาตร์ (อ๋อม) - นักร้อง นักแสดง

* สมพร ปรีดามาโนช (ปิง ฟรุตตี้) - นักร้อง

* สโรชา วาทิตตพันธ์ (เต๋า) - นักแสดง

แหล่งข้อมูลอื่น
---------------

* แผนที่และภาพถ่ายทางอากาศของ โรงเรียนดาราคาม
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°43′07″N 100°34′59″E﻿ / ﻿13.718568°N 100.582986°E﻿ / 13.718568; 100.582986

อ้างอิง
-------

1. ↑  ที่อยู่ของโรงเรียนดาราคาม จากเว็บไซต์สำนักงานคณะกรรมการการศึกษาขั้นพื้นฐาน เก็บถาวร 2020-09-22 ที่ เวย์แบ็กแมชชีน สืบค้นวันที่ 3 กุมภาพันธ์ พ.ศ. 2561
2. ↑  ประวัติโรงเรียนดาราคาม จากเว็บไซต์โรงเรียน สืบค้นเมื่อ 3 ก.พ. พ.ศ. 2561
3. ↑  สัญลักษณ์โรงเรียนดาราคาม จากเว็บไซต์โรงเรียน สืบค้นเมื่อ 3 ก.พ. พ.ศ. 2561
**วัดรมณียาราม** เป็นวัดสังกัดคณะสงฆ์มหานิกาย ตั้งอยู่ในตำบลต้นธง อำเภอเมืองลำพูน จังหวัดลำพูน

ประวัติ
-------

ในปี พ.ศ. 1206 พระนางจามเทวี ได้เสด็จขึ้นเรือมาตามแม่น้ำปิงตามคำเชิญของพระฤๅษีวาสุเทพ เพื่อขึ้นครองเมืองหริภุญชัย เมื่อมาถึงท่าน้ำชื่อ เจียงตอง (ปัจจุบันอาจเป็นอำเภอจอมทอง) พระนางจึงหยุดพักรี้พล ณ ที่นั้นและได้ตรัสกับนายธนูผู้ขมังเวทย์ให้ยิงธนูเพื่อหาภูมิประเทศที่เป็นชัยภูมิวิเศษที่จะสร้างวัด โดยที่พระนางเจ้าได้ตั้งจิตอธิษฐานว่า หากลูกธนูไปตก ณ ที่แห่งใดจะให้สร้างองค์มหาเจดีย์ และ วัด ณ ที่แห่งนั้น

ดังนั้น นายธนูผู้มีพระเวทย์ก็ยิงลูกธนูหันหัวศรมุ่งตรงมาทางทิศเหนือ และ เป็นที่ประหลาดอัศจรรย์ใจเมื่อลูกธนูพุ่งขึ้นสู่อากาศจากจุดที่ยิงจากเจียงตอง ลูกธนูพุ่งมาตามแรงอธิษฐานของพระนางเจ้าจาเทวี ซึ่งเมื่อนายธนูได้ติดตามค้นหาลูกธนูที่ยิงมานั้น ก็ได้พบว่าตกมายัง ณ.จุดที่สร้างองค์เจดีย์กู่ละมัก และ เมื่อได้มีการสร้างองค์เจดีย์เสร็จแล้ว ได้นำเอาพระธาตุของพระพุทธเจ้าซึ่งนำมาจากกรุงละโว้บรรจุไว้ภายในองค์มหาเจดีย์ และ ให้สร้างวัดไว้เป็นสถานที่ปฏิบัติธรรมจำพรรษาของพระสงฆ์ องค์เจ้าและสามเณรที่ได้อาราธนามาจากกรุงละโว้

กล่าวถึงองค์เจดีย์กู่ละมัก ซึ่งพระนางเจ้าจามเทวีได้นำเอาพระธาตุของพระพุทธเจ้าบรรจุไว้ข้างใน และ ยังเอาลูกธนูเสี่ยงทายลูกนั้นบรรจุไว้ด้วย และ ยังได้สร้างพระพุทธรูปเนื้อทองสัมฤทธิ์ขนาดเท่ากับเรือนร่างของพระนางเจ้าบรรจุไว้ข้างในด้วย เพื่อให้เป็นที่กราบไหว้ของผู้คนทั้งหลายและให้เป็นศิริมงคลแก่ผู้เคารพบูชา และ ยังเป็นการนำมาซึ่งความผาสุกความเจริญรุ่งเรืองแก่ผู้คนที่มาเคารพสักการะ

ปัจจุบันวัดรมณียาราม (กู่ละมัก) ตั้งอยู่เลขที่ 222 บ้านศรีย้อย หมู่ 4 ตำบลต้นธง อำเภอ เมือง จังหวัด ลำพูน สังกัดคณะสงฆ์มหานิกาย มีเนื้อที่ทั้งหมด 10 ไร่ 2 งาน 37 ตารางวา เสนาสนะประกอบด้วย เจดีย์กู่ระมัก วิหาร กุฏิสงฆ์ ศาลาบาตร ห้องประชุม ศาลาเปรียญ และ โรงครัว ปูชนียสถานประกอบด้วยพระพุทธรูปปางสมาธิศิลปละโว้ เศียรพระพุทธรูป เศียรพระฤๅษี ศิลปะละโว้ ธรรมาสหลวงที่ใช้สำหรับแสดงพระธรรมเทศนา ซึ่งสร้างโดยครูบาเจ้าศรีวิชัยและ องค์เจดีย์กู่ละมักที่มองเห็นนี้ เป็นองค์เจดีย์ที่สร้างครอบองค์เดิมโดยบารมีและฝีมือของครูบาเจ้าศรีวิชัย โดยมีการจัดงานฉลองเสนาสนะ(ปอยหลวง) เมื่อวันที่ 10 เดือนมีนาคม พ.ศ. 2475 ใช้เวลาในการก่อสร้าง 1 เดือน องค์เจดีย์กู่ละมักถือว่าเป็นสิ่งศักดิ์สิทธิ์และ เป็นที่เคารพกราบไหว้ของผู้คนทั้งหลาย ปัจจุบันนี้ มีพระภิกษุจำพรรษา 4 รูป สามเณร 8 รูป โดยมี พระครูปลัดชาติชาย ญาณโสภโณ เป็นเจ้าอาวาส รูปปัจจุบัน และยังเป็นประธานหน่วยอบรมประชาชนประจำตำบลต้นธง เป็นเจ้าสำนักปฏิบัติธรรมประจำตำบลต้นธง

ลำดับเจ้าอาวาสในอดีตถึงปัจจุบัน เท่าที่ทราบนาม
----------------------------------------------

รูปที่ 1  พระดวงดี  ชุมภู

รูปที่ 2  พระดี อภินนฺโท

รูปที่ 3  พระอธิการบุญเป็ง ชุติปญฺโญ

รูปที่ 4  ครูบาคำมูล  ธมฺมวํโส

รูปที่ 5  พระอธิการทองดี อนาลโย

รูปที่ 6  พระบุญธรรม  อุตฺตโม

รูปที่ 7  พระบุญเป็ง  จนฺทสโร

รูปที่ 8  พระครูบุญเป็ง จนฺทวโร

รูปที่ 9  พระประพันธ์ ปภสฺสโร

รูปที่ 10 พระอธิการศุภชัย  สิริธมฺโม พ.ศ.2533-2543

รูปที่ 11 พระธิติพรรณ  ญาณวีโร พ.ศ. 2543-2545

รูปที่ 12 พระอุทัย  ชวนปญฺโญ พ.ศ.2545-2550

รูปที่ 13 พระทองอินทร์  สํวโร พ.ศ.2550-2555

รูปที่ 14 พระครูสุวัตถิ์ธรรมกิจ พ.ศ. 2555-2556(เจ้าคณะตำบลต้นธง รักษาการเจ้าอาวาส)

รูปที่ 15 พระมหาชาติชาย ญาณโสภโณ พ.ศ. 2556-ปัจจุบัน